Brita Jokinen-Morris

**Brita Jokinen-Morris** (ent. **Brita Jokinen**) on suomalainen toimittaja ja tietokirjailija. Jokinen-Morris toimi 1974–2012 Ylen toimittajana. Jokinen-Morris on toimittajana ja kirjailijana lisännyt narsistisen persoonallisuushäiriön tunnettuutta ja tuonut narsismi-käsitteen yleiseen tietoisuuteen vuonna 2001.

Jokinen-Morris toi häntä aikaisemmin suomalaisen papin Raimo Mäkelän kirjassaan *Naamiona terve mieli* (1997) kuvaaman vaikeasti hahmotettavan narsismi-ilmiön julkisuuteen YLE:n radio-ohjelmasarjan (2001) avulla. Jokinen-Morris on kirjoittanut samasta aiheesta myöhemmin myös omia tietokirjojaan.

Jokinen-Morris on toiminut myös Narsismin uhrien tuki ry:ssä ja toiminut yhdistyksen jäsenlehden, NUT-lehden päätoimittajana.

## Koulutus
Jokinen on ekonomi (1971) Helsingin Kauppakorkeakoulusta, jossa hän opiskeli pääaineenaan kieliä: saksaa, englantia ja ranskaa, jonka opiskelua hän myöhemmin jatkoi mm. Alliance Francaisessa Ranskassa. 

Hän on myös filosofian maisteri (1990) Helsingin yliopistosta, jossa pääaineena oli folkloristiikka. Gradutyönsä hän teki suomalaisesta kansanuskosta (rajakummitus suomalaisessa uskomustarinastossa). 

Jokinen oli vuoden 1997–1998 Yhdysvalloissa University of North Carolina at Chapel Hillissä vierailevana tutkijana ja kirjoitti tutkielman *Women and Minorities in US Mass Media*.

## Ura

Jokinen on eläkkeellä Yleisradiosta, jossa hän on ollut toimittajana vuosina 1974–2012. Hän oli aluksi Ulkomaanpalvelussa kansainvälisen radiotoiminnan hoitajana. Sen jälkeen toimittajana Radio Finland-toimituksessa, jossa hän teki ulkosuomalaisille suunnattuja ohjelmia ja toimi myös ranskankielisten ohjelmien tuottajana. Hän teki lukuisia ohjelmia muille YLEn kanaville, mm. kulttuuritoimitukseen ranskankielisten kirjailijoiden haastatteluja ja muotokuvia suomalaisista kirjailijoista: *Martti Merenmaa - romantikko realismin ajassa* ja *Jorma Korpela - ihmiskurjan kertomus*.

Jokinen toi narsismi-käsitteen yleiseen tietoisuuteen jo vuonna 2001 tekemällä Yleisradion yhteiskunnalliseen toimitukseen viisiosaisen ohjelmasarjan *Kiusaaja keskellämme*, joka käsittelee narsistista kiusaamista parisuhteessa, työelämässä, seurakunnissa ja nuorison piirissä. Ohjelmasarjassa hän haastattelee narsismin uhreja ja asiantuntijoita, kuten psykologian professori Liisa Keltikangas-Järvistä, psykologi Tony Dunderfeltiä ja lastenpsykiatri Jari Sinkkosta. Sarja uusittiin yleisön pyynnöstä useita kertoja ja se sai runsaasti yleisöpalautetta. Kuulijat kertoivat olevansa kiitollisia, että saivat vaikealle ja epämääräiselle  ilmiölle nimen.  

Vuonna 2007 WSOY julkaisi Jokisen teoksen *Kiusaaja keskellämme. Kokemuksia ja selviytymistarinoita vaikeasta ihmissuhteesta* joka pohjautui radio-ohjelmasarjan saamaan palautteeseen ja yli 150 haastatteluun kiusaamista kokeneilta uhreilta, jotka halusivat auttaa muita tunnistamaan ongelman. Kun Jokinen kirjoitti ensimmäistä kirjaansa, kustantaja vaati muuttamaan jokaisen narsisti-sanan kiusaajaksi. Seuraavassa kirjassa oli mahdollista käyttää narsisti-sanaa. Vuonna 2012 Jokinen kirjoitti uudistetun ja laajemman teoksen, jonka nimi on *Narsisti keskellämme*. Tähän kirjaan hän lisäsi jatkohaastatteluja aikaisemmin kirjoittaneilta sekä kiusaamistarinoita työelämästä. Lisäksi hän on pohtinut narsismia laajemmin.

Jokinen on ollut päätoimittajana NUT-lehdessä, joka on Narsismin Uhrien Tuki ry:n jäsenlehti. Hän on toiminut yhdistyksen hallituksessa ja aktiivisena jäsenenä yhdistyksen toiminnan alusta alkaen. Hän kirjoittaa narsismista, pitää aiheesta luentoja yleisötilaisuuksissa ja lukion psykologian opiskelijoille sekä järjestää vertaistuellisia pienryhmiä narsismin uhreille.

## Teokset
**Kiusaaja keskellämme*, 2007, WSOY. 
**Narsisti keskellämme*, 2012, Minerva Kustannus. 
**Kiusaaja meie seas,* 2008, Varrak. 
**Rakkauden monet kasvot*, 2002, YLEn ohjelmasarja kahdeksan osaa, CD-tallenteet:  
** 1. *Rakkaus - näkymätön onni, Leikkimisen taitoa ja työtä* 
** 2. *Valtaa, vihaa ja välittämistä, Rakkauden kiusanhenki - mustasukkaisuus*  

## Tunnustukset
**Kiusaaja keskellämme* -radiosarjan osa *Luonnehäiriöin**en perhepiirissä* sai Koura-palkinnon vuonna 2001.

## Lähteet

## <nowiki/>Aiheesta muualla
*Viisiosaisen Ylen radiosarjan ''Kiusaaja keskellämme'' osat 2001